**7 МАЙ 2025 г.**

**Наказателно дело от общ характер №106/2024 година – 11:00 часа**

На 07.05.2025 година, състав на Плевенски окръжен съд разгледа наказателно дело №106/2024 година, образувано на основание обвинителен акт на Окръжна прокуратура Плевен, срещу четирима подсъдими с инициали **Ч.С.Ч., И.Т.Х, М.Д.А.** и **Р.О.М.**. На четиримата са повдигнати различни обвинения.

**Ч.С.Ч.** и **И.Т.Х.** са обвинени в това, че на 19 юли 2018 година, в град Тръстеник, обл.Плевен, в качеството им на длъжностни лица, съответно младши автоконтрольор и старши полицай, в съучастие помежду си и с подсъдимия **М.Д.А.**, не са изпълнили служебните си задължения при установяване на нарушение. Нарушението е извършено от подсъдимия **Р.О.М.**, който управлявал товарен автомобил без съответното свидетелство, в едногодишния срок от наказанието му за същото деяние, за което е предвидена санкция прекратяване на регистрацията на пътното превозно средство и отнемане на регистрационните му табели, което двамата обвиняеми не направили, като така спомогнали и **Р.О.М.** да избегне наказателно преследване за извършеното от него. Освен това, съставили акт за установяване на административно нарушение с невярно съдържание, като вписали, че друг е управлявал товарния автомобил, а не фактически установения при проверката водач **Р.О.М.**

На подсъдимия **М.Д.А.** са повдигнати обвинения във връзка с това, че като подбудител и помагач склонил обвиняемите **Ч.С.Ч.** и **И.Т.Х.** да извършат гореописаните престъпления, с цел да набави за себе си облага - да продължи да използва товарния автомобил в осъществяваната от него търговска дейност.

На четвъртия подсъдим с инициали **Р.О.М.** е повдигнато едно обвинение за управление на моторно превозно средство без да е правоспособен водач, в едногодишния срок от наказанието му за такова деяние.

В днешното съдебно заседание е приключило съдебното следствие и е постановена присъда. С нея съдът е признал подсъдимите **Ч.С.Ч., И.Т.Х** и **М.Д.А.** за виновниза част от повдигнатите им обвинения, като на първите двама е наложил наказание от по две години лишаване от свобода – условно, с тригодишен изпитателен срок, а на **М.Д.А.** е наложил наказание една година лишаване от свобода – условно, отново с тригодишен изпитателен срок.

Четвъртият подсъдим с инициали **Р.О.М.** е признат за виновен в извършване на престъплението, за което е привлечен на съд. Той е освободен от наказателна отговорност и му е наложено административно наказание ГЛОБА в размер на хиляда лева.

Присъдата не е влязла в сила. Тя може да се обжалва в петнадесетдневен срок.

**Връзки с обществеността 7 май 2025 г.**

**e-mail:** **os\_press@abv.bg**